'बकवास याचिका कैसे दायर कर सकते हैं?' आर्टिकल 370 पर वकील को सुप्रीम कोर्ट ने फटकारा - Supreme Court Article 370
By Piyush PandeyPosted August 16, 2019 12:06 PM IST
कश्मीर: जम्मू-कश्मीर से आर्टिकल 370 हटाए जाने के केंद्र सरकार के फैसले के खिलाफ 6 याचिका दायर की गई थीं, जिनपर चीफ जस्टिस रंजन गोगोई की अध्यक्षता वाली पीठ ने शुक्रवार को सुनवाई की. सुनवाई के दौरान एमएल शर्मा नामक एक याचिकाकर्ता को चीफ जस्टिस रंजन गोगोई ने जमकर फटकार लगाते हुए कहा कि ये किस तरह की याचिका है. क्या ऐसे याचिका दायर की जाती है.
चीफ जस्टिस ने याचिकाकर्ता से यह भी कहा कि याचिका में न तो कोई अनेक्सर है और न ही मेंशन के लायक है. मैंने ये याचिका करीब आधे घंटे तक पढ़ी फिर भी कुछ समझ नहीं आया कि आप कहना क्या चाहते हैं? चीफ जस्टिस की फटकार के बाद याचिकाकर्ता ने कहा कि मैं एडिशनल एफिडेविट फाइल कर दूंगा.
वहीं इसके अलावा एक अन्य याचिका को लेकर भी सुप्रीम कोर्ट में सुनवाई हुई. यह याचिका कश्मीर टाइम्स न्यूजपेपर की एग्जीक्यूटिव एडिटर अनुराधा भसीन ने दायर की थी. अनुराधा भसीन ने अपनी याचिका में कहा था कि कश्मीर में मीडिया पर प्रतिबंध लगाया जा रहा है. इसके अलावा उन्होंने घाटी में मोबाइल, इंटरनेट और लैंडलाइन सेवा समेंट संचार के सभी साधनों को बहाल करने के लिए याचिका दायर की थी, ताकि मीडिया अपना काम अच्छे से कर सके.
इस याचिका पर सुनवाई करते हुए सीजेआई ने कहा कि हमने सुबह न्यूजपेपर पढ़ा है कि शाम तक लैंडलाइन सेवा शुरू हो जाएंगी.
वहीं अटॉर्नी जनरल ने सीजीआई से कहा कि सभी न्यूजपेपर तो रिलीज हो रहे हैं, फिर कश्मीर टाइम्स क्यों नहीं हो रहा. हम रोज थोड़ा-थोड़ा कर के बैन हटा रहे हैं. इसके बाद सॉलिसिटर जनरल ने कहा कि हर रोज हम परिस्थितियों को देखकर ढील दे रहे हैं. स्थिति संवेदनशील थीं, इसलिए बैन लगाया गया था. हम बेहतर इरादों से काम कर रहे हैं.
देश में पढ़ाया गया गलत इतिहास, भगत-चंद्रशेखर को आतंकी और अकबर को बताया महान: रामदेव